b'\n_START_ARTICLE_\nMahajanga\n_START_SECTION_\nPovijest\n_START_PARAGRAPH_\nNaselje Majungu osnovali su u 17. stolje\xc4\x87u Antalaotri, jedna mje\xc5\xa1avina domoroda\xc4\x8dkih plemena koji su tu \xc5\xbeivjeli prije napada Sakalava, Arapa i afri\xc4\x8dkih domorodaca. Mahajanga je u 18. stolje\xc4\x87u postala prijestolnica lokalnog kraljevstva plemena Boina, nakon \xc5\xa1to ju je zauzeo njihov kralj Tsimanatro (Andriamandisoarivo) (sin kralja Menabea)._NEWLINE_Ime Mahajanga (na svahiliju naselje cvije\xc4\x87a) dali su mu arapsko-komorski trgovci koji su se po\xc4\x8deli naseljavati tu zbog unosne trgovine robovima._NEWLINE_Kralj plemena Merina, i prvi vladar Madagaskara Radama I. zauzeo je Mahajangu 1824. godine. _NEWLINE_Nakon toga grad je postao baza pirata iz plemena Sakalava koji su iz te odli\xc4\x8dne prirodne luke kretali na obli\xc5\xbenje otoke i afri\xc4\x8dku obalu u potrazi za robovima. Jo\xc5\xa1 od po\xc4\x8detka 19. stolje\xc4\x87a ameri\xc4\x8dki brodovi po\xc4\x8deli su rabiti luku kao bazu za trgovinu s isto\xc4\x8dnom obalom Afrike i Zanzibarom, \xc5\xa1to je trajalo sve do 1845. kad je malega\xc5\xa1ka kraljica Ranavalona I. zabranila trgovinu s Amerikancima koja je obnovljena tek nakon 1861. kad je vlast u zemlji preuzeo kralj \xe2\x80\x8b\xe2\x80\x8bRadama II._NEWLINE_Kad je po\xc4\x8delo nedostajati radne snage lokalni trgovci i zemljoposjednici po\xc4\x8deli su naseljavati pripadnike plemena Antesaka, Antemoro i Antandroj, tako da je dana\xc5\xa1nja Mahajanga kozmopolitski grad u kojem danas \xc5\xbeive pripadnici gotovo svih 18 etni\xc4\x8dkih skupina koje \xc5\xbeive na Madagaskaru i brojni potomci mozabi\xc4\x8dkih robova._NEWLINE_Suvremena Mahajanga po\xc4\x8dela se formirati tek oko 1880. kad se tu naselila zajednica od oko 200 trgovaca s Indijskog potkontinenta. Oko njih je vladala zbrka, osobito oko njihova pravnog statusa, jer su se oni naj\xc4\x8de\xc5\xa1\xc4\x87e izja\xc5\xa1njavali kao malega\xc5\xa1ki domoroci kako bi izbjegli zakone protiv robovlasni\xc5\xa1tva i gradnju kamenih ku\xc4\x87a. Tada je bila zabranjena podanicima Britanskog Carstva, dok su za plovidbu do obli\xc5\xbenje afri\xc4\x8dke obale rabili jedrenjake s francuskom zastavom. Od tad po\xc4\x8dinje ubrzano naseljavanje grada u koji su se doselili brojni muslimani sa Indijskog potkontinenta; Kod\xc5\xbee, ismailiti Bohore, a kasnije i hinduisti. Francuzi su zauzeli Mahajangu 1895. i iz nje zapo\xc4\x8deli zauzimanje Madagaskara.  U gradu je 1911. \xc5\xbeivjelo 4 480 Indijaca, a to je tad bilo 21% ukupnog stranog stanovni\xc5\xa1tva (oni su bili druga po veli\xc4\x8dini zajednica stranaca nakon Francuza). Nakon nacionalizacije privatnih poduze\xc4\x87a 1970., mnogi indijski trgovci bili su prisiljeni napustiti Mahajangu, oni koji su ostali uglavnom su bili siroma\xc5\xa1ni i neobrazovani. Pretpostavlja se da su indijski trgovci do 2000. nadzirali 50-60% gospodarstva zemlje, \xc5\xa1to ih je u\xc4\x8dinilo metom revolta sedamdesetih godina 20. stolje\xc4\x87a._NEWLINE_Povijesno sredi\xc5\xa1te grada je maleno, ograni\xc4\x8deno uglavnom na luku i okolne arapske gra\xc4\x91evine iz 19. stolje\xc4\x87a. Dana\xc5\xa1nja Mahajanga je grad suvremenih gra\xc4\x91evina s katoli\xc4\x8dkom (1959.) i protestantskom katedralom i velikim brojem d\xc5\xbeamija. Grad je imao brojne iseljenike s Komora, tako da ih je bilo skoro jednako kao i lokalnog malega\xc5\xa1kog stanovni\xc5\xa1tva sve do velikih me\xc4\x91uetni\xc4\x8dkih sukoba 1976.-1977., kad ih je ve\xc4\x87ina protjerana na Komore. Posljednjih godina njihov broj ponovno raste.\n_START_SECTION_\nGospodarstvo i promet\n_START_PARAGRAPH_\nMahajanga je druga po veli\xc4\x8dini luka Madagaskara nakon Toamasine. Zbog malog gaza u luku mogu uploviti samo manji brodovi do 150 bruto tona, ve\xc4\x87i brodovi se sidre na pu\xc4\x8dini, a teret se s njih na obalu prebacuje teglenicama. Uragan Gafilo je u o\xc5\xbeujku 2004. te\xc5\xa1ko o\xc5\xa1tetio lu\xc4\x8dka postrojenja i gatove tako da je lu\xc4\x8dki prostor smanjen. Iz grada se najvi\xc5\xa1e izvoze kontejnerima smrznute kozice._NEWLINE_Grad posjeduje i zra\xc4\x8dnu luku (IATA: MJN ICAO: FMNM) iz koje postoje linije za obli\xc5\xbenje oto\xc4\x8dne skupine Komore i Mayotte. Dr\xc5\xbeavnom cestom br. 4 grad je povezan s Antananarivom._NEWLINE_Mahajanga je danas zna\xc4\x8dajno industrijsko sredi\xc5\xa1te Madagaskara; prerada poljoprivrednih proizvoda, tvornica konzervi, sapuna, \xc5\xa1e\xc4\x87era i cementa. Ipak su i danas ribolov, sto\xc4\x8darstvo i izvoz drvene gra\xc4\x91e (baobab) najva\xc5\xbenije gospodarske grane u regiji. U okolini grada uzgajaju se i kava, ri\xc5\xbea, \xc5\xa1e\xc4\x87erna trska, indijski ora\xc5\xa1\xc4\x8di\xc4\x87, manioka, pamuk i palme rafija._NEWLINE_U posljednje vrijeme u gradu se razvija i turizam zbog dojmljivih pla\xc5\xbea i o\xc4\x8duvane prirode.'